**Sensurveiledning med oppgavetekst SOS1016 Sosiologi og Samfunn, våren 2019**

**BOKMÅL**

Oppgave 1 (semesteroppgaven) og oppgave 2 teller likt i karaktervurderingen. Det vil si at hver oppgave teller 50 prosent av karakteren. Begge oppgavene må være bestått for å bestå eksamen i sin helhet.

Det er et poeng å vise at du har lest og forstått bredden i pensum. Husk derfor aktivt å bruke pensum i redegjørelsene og diskusjonene dine. For å vise bredden i hva du kan, anbefaler vi at du unngår å gjenbruke eksempler og tematikker fra oppgave 1 (semesteroppgaven) når du besvarer oppgave 2.

Du skal levere besvarelsen i ett samlet dokument (1 fil), lagret som en pdf-fil. Lag en forside til dokumentet, hvor du skriver inn kandidatnummer. Kandidatnummeret finner du på Studentweb. Du skal altså **ikke** skrive navn eller studentnummer. Lag gjerne en innholdsfortegnelse for det samlete dokumentet. Lag to separate litteraturlister for de to oppgavene, dvs. lag én litteraturliste som står rett etter konklusjonen i Oppgave 1 (semesteroppgaven) og én litteraturliste for Oppgave 2.

Ved behov for utsettelse grunnet sykdom eller lignende, ta kontakt med studiekonsulent Torbjørn Andre Moe. Hans e-postadresse er [torbjorn.a.moe@ntnu.no](mailto:torbjorn.a.moe@ntnu.no). Lykke til!

**Oppgave 1**

Oppgave 1 tilsvarer semesteroppgaven. Du skal altså levere semesteroppgaven på nytt som del av eksamen, gjerne i en bearbeidet og forbedret versjon. Vi gjentar for ordens skyld oppgaveteksten til semesteroppgaven:

Velg én av de foreslåtte dokumentarfilmene eller radiodokumentaren og se/hør denne. Ta utgangspunkt i dokumentaren. Velg deg en tematikk som er aktualisert i dokumentaren. Formuler en selvvalgt problemstilling med utgangspunkt i tematikken. Diskuter og besvar problemstillingen med utgangspunkt i pensum *og* minst 3 akademiske tekster som du selv har funnet fram til og av relevans for problemstillingen. Dokumentarfilmer/radiodokumentar:

* P3 Dokumentar 2017: Midlertidig [podkast]: <http://p3.no/dokumentar/midlertidig/>
* Brennpunkt 2014: *Kampen om tiden* [video]*.* Hentet fra: <https://tv.nrk.no/serie/brennpunkt/mdup11000614/01-04-2014>
* Brennpunkt 2013: *Herskap og tenarar* [video]. Hentet fra: <https://tv.nrk.no/serie/brennpunkt/mdup11000913/23-04-2013>

*Formelle krav til oppgave 1 (semesteroppgaven):*

• Lengde: 3500 til 4000 ord (8-11 sider), +/- 10%. Forside, litteraturliste og eventuell innholdsfortegnelse kommer i tillegg.

* Skrifttype Times New Roman. Skriftstørrelse 12. 1,5 linjeavstand.

• Korrekt kildeføring underveis i teksten og i litteraturlista til slutt i oppgaven. Referansestilen APA anbefales, men dere står fritt til å velge en annen kildeføringsstil. Det viktige er å være konsekvent.

• Dere skal skrive oppgaven individuelt.

• Forside med navn, antall ord, og seminargruppe.

• Finn og bruk minst 3 akademiske tekster utenfor pensum av relevans for problemstillingen du har laget.

• Bruk minst 5 pensumtekster i oppgaven.

• Oppgaven må være strukturert med undertitler.

**Oppgave 2**

Du skal skrive en oppgave om *den norske modellen* med utgangspunkt i *utenforskap*.

I oppgaven skal du avgrense tematikken og formulere en egen problemstilling. For å besvare problemstillingen skal du bruke pensumlitteraturen i faget. Det er i tillegg mulig å trekke inn eksempler fra forelesningene eller annen litteratur. For gode råd til oppgaveskriving, se «Semesteroppgavepakka» på Blackboard.

*Formelle krav til oppgave 2:*

* Lengde: 2000 til 2800 ord (5-7 sider). Forside, litteraturliste og eventuell innholdsfortegnelse kommer i tillegg.
* Skrifttype Times New Roman. Skriftstørrelse 12 og 1,5 linjeavstand.
* Korrekt kildeføring underveis i teksten og i litteraturlista til slutt i oppgaven. Referansestilen APA anbefales, men dere står fritt til å velge en annen kildeføringsstil. Det viktige er å være konsekvent.
* Oppgaven må være strukturert med avsnitt, sidetall og overskrifter.

**Sensurveiledning**

**Oppgave 1**

Studenter fra tidligere årskull leverer sin semesteroppgave selv om temaene og de formelle kravene skiller seg fra det som er spesifisert over.

**Oppgave 2**

Oppgave 2 åpner opp for mange typer løsninger ettersom temaet er dekket i flere bidrag på pensum og ut fra ulike vinklinger. Oppgaven tester studentenes kunnskap om fenomenet utenforskap forstått som fravær av tilknytning, og tradisjonelt har dette vært knyttet til mangel på deltakelse i skole og arbeidsliv. Frafall er derfor også en beslektet tematikk som kan trekkes inn i besvarelsen. I pensum er utenforskap og frafall dekket av Reegård og Rogstad (2016) om frafall i videregående opplæring, Vogt (2018) om gutter og frafall, Midtbøen og Rogstad (2012) om diskriminering i arbeidslivet. Disse temaene ble også behandlet i forelesningene til Jon Rogstad. Begrepet utenforskap inngår også i en deloverskrift i innledningen i boka Den norske modellen (Bungum mfl. 2015), og flere kapitler omhandler integrering og mangel på integrering av innvandrere som for eksempel kapittel 10 om innvandrerkvinners bruk av kontantstøtte, kapittel 11 om etniske minoriteter - variasjoner i velferd og arbeidstilknytning, kapittel 12 om den flerkulturelle utfordringen og kapittel 13 om deltakelse i fritidsaktiviteter. FAFO-rapporten *Den nordiske modellen mot 2030* (Dølvik mfl. 2014) inneholder også relevant bakgrunnsmateriale (se f eks de ulike utfordringene som blir diskutert i avslutningskapitlet). Utenforskap blir per definisjon sett på som en uønsket tilstand. En sterk besvarelse kan vise selvstendighet og kritisk tenking ved å diskutere alternative tolkninger, eksempelvis utenforskap som motstandsstrategi mot institusjoner og systemer.